Eskom ontken rasgebaseerde afleggingsFoto: GCIS Eskom het Maandag ontken dat hy ŉ beleid het om afleggings van werknemers op grond van hul ras te doen. “ŉ Beginsel van natuurlike uitvloei is gebruik wanneer sekere poste vakant geword het,” het die kragvoorsiener in ŉ verklaring gesê. “Eskom het en gaan voort om nuwe ingenieurs en tegnici sonder diskriminasie te werf.” Volgens ŉ berig in Sondag se Rapport het Eskom die aantal wit ingenieurs en vakmanne verminder sodat die maatskappy kan voldoen aan nuwe vereistes van die Wet op Billike Indiensneming. Die aantal wit ingenieurs moet glo met 1081 verminder word en wit ambagsmanne met 2179. Die nuwe riglyne vereis glo van Eskom om te verseker dat hierdie twee poskategorieë “heeltemal die nasionale en plaaslike demografie” moet weerspieël teen 2020.